2जी मामले में हो सकती है जेपीसी की घोषणा  
प्रधानमंत्री मनमोहन सिंह 2जी स्पेक्ट्रम घोटाले की जांच के लिए संयुक्त संसदीय समिति (जेपीसी) की घोषणा मंगलवार को कर सकते हैं।
प्रधानमंत्री मनमोहन सिंह 2जी स्पेक्ट्रम घोटाले की जांच के लिए संयुक्त संसदीय समिति (जेपीसी) की घोषणा मंगलवार को कर सकते हैं।   सूत्रों ने सोमवार को बताया कि अपने मंत्रिमंडल के नए मंत्रियों से परिचय कराने के बाद मनमोहन सिंह जेपीसी के सम्बंध में लोकसभा में बयान देंगे।  सूत्रों ने कहा कि संसद के दोनों सदनों के संयुक्त अधिवेशन को राष्ट्रपति के संबोधन पर धन्यवाद प्रस्ताव के दौरान प्रधानमंत्री द्वारा प्रश्नों का उत्तर दिए जाने के बाद दूरसंचार मंत्री कपिल सिब्बल जेपीसी गठन का प्रस्ताव रखेंगे, जिसे मंजूरी के लिए राज्यसभा में भेजा जाएगा।  गौरतलब है कि केंद्र सरकार पिछले सप्ताह जेपीसी गठन की विपक्ष की मांग पर सहमत हो गई थी। सरकारी अंकेक्षकों ने कहा है कि इस घोटाले से राजकोष को 1.75 लाख करोड़ रुपये का नुकसान हुआ है।  जेपीसी गठन की विपक्ष की मांग को लेकर संसद का शीतकालीन सत्र हंगामे की भेंट चढ़ गया था।